钦定古今图书集成/明伦汇编/家范典/第084卷 > 《哀永逝文》前人
## 钦定古今图书集成/明伦汇编/家范典/第084卷 > 《哀永逝文》前人

“启夕兮宵兴，悲绝绪兮莫承。俄龙轜兮门侧，嗟俟时
兮将升。嫂侄兮慞惶，慈姑兮垂矜。闻鸣鸡兮戒朝，咸
惊号兮抚膺。逝日长兮生年浅，忧患众兮欢乐鲜。彼
遥思兮离居，叹河广兮宋远。今奈何兮一举，邈终天
兮不反。”尽余哀兮祖之晨，扬明燎兮援灵輴，撤房帷
兮席庭筵。举酹觞兮告永迁。凄切兮增欷，俯仰兮挥
泪。想孤魂兮眷旧宇，视倏忽兮若髣髴，徒髣髴兮在
虑。靡耳目兮一遇，停驾兮淹留，徘徊兮故处。周求兮
何获，引身兮当去。去华辇兮初迈，马回首兮旋斾。风
冷冷兮入帷，云霏霏兮承盖。鸟俛翼兮忘林，鱼仰沫
兮失濑。怅怅兮迟迟，遵吉路兮凶归。思其人兮已灭，
览馀迹兮未夷。昔同涂兮今异世，忆“旧欢兮增新悲。
谓原隰兮无畔，谓川流兮无岸。望山兮寥廓，临水兮
浩汗。视天日兮苍茫，面邑里兮萧散。匪外物兮或改，
固欢哀兮情换。嗟潜隧兮既敞，将送形兮长往。委兰
房兮繁华，袭穷泉兮朽壤。中慕叫兮擗摽，之子降兮
宅兆。抚灵榇兮诀幽房。棺冥冥兮埏窈窈，户阖兮灯
灭，夜何时兮复晓？归反哭兮殡宫。声有止兮哀无终。
是乎非乎何遑，趣一遇兮目中。既遇目兮无兆，曾寤
寐兮弗梦。既顾瞻兮家道，心长寄兮尔躬。”重曰“已矣。”
此盖新哀之情然耳。“渠怀之其几何？庶无愧兮《庄子》。”